จับตา SET ฟื้นตัวแรงตามตปท. รับข่าวดีสหรัฐชะลอรีดภาษีสินค้าจีนเป็น 15 ธ.ค.
จับตา SET ฟื้นตัวแรงตามตปท. รับข่าวดีสหรัฐชะลอรีดภาษีสินค้าจีนเป็น 15 ธ.ค.
จับตา SET ฟื้นตัวแรงตามตปท. รับข่าวดีสหรัฐชะลอรีดภาษีสินค้าจีนเป็น 15 ธ.ค.
14 ส.ค. 2562

ผู้สื่อข่าวรายงานว่า สหรัฐชะลอการเรียกเก็บภาษีสินค้าจีนออกไปเป็นวันที่ 15 ธ.ค. จากเดิมที่มีกำหนดในวันที่ 1 ก.ย. พร้อมกับถอดสินค้าบางประเภทออกจากบัญชีรายการสินค้าของจีนที่จะถูกเรียกเก็บภาษีครั้งใหม่
ทั้งนี้ สำนักงานผู้แทนการค้าสหรัฐ (USTR) ประกาศถอดสินค้าบางประเภทออกจากบัญชีรายการสินค้าของจีนที่จะถูกเรียกเก็บภาษีครั้งใหม่ โดยระบุถึงปัจจัยด้านสุขภาพ, ความปลอดภัย และความมั่นคงแห่งชาติ ซึ่งสินค้าดังกล่าวจะไม่ถูกเรียกเก็บภาษีเพิ่มขึ้นอีก 10% นอกจากนี้ USTR ยังได้ระบุว่า การเก็บภาษีต่อสินค้าประเภทอื่นจะมีการชะลอออกไปจนถึงวันที่ 15 ธ.ค.
ทั้งนี้ สินค้าที่ได้รับการชะลอการจัดเก็บภาษี ได้แก่ โทรศัพท์มือถือ แล็ปท็อปคอมพิวเตอร์ คอนโซลวิดีโอเกม ของเล่น จอมอนิเตอร์ รองเท้า และเสื้อผ้า
การประกาศดังกล่าวของ USTR มีขึ้นในวันนี้ ก่อนที่เจ้าหน้าที่สหรัฐและจีนมีกำหนดเจรจาการค้าในอีก 2 สัปดาห์ข้างหน้า
ทางด้านประธานาธิบดีโดนัลด์ ทรัมป์กล่าวเมื่อวานนี้ว่า การที่เขาตัดสินใจชะลอการเรียกเก็บภาษีสินค้าจีนออกไปเป็นวันที่ 15 ธ.ค. เนื่องจากไม่ต้องการให้เกิดผลกระทบต่อการจับจ่ายใช้สอยของชาวสหรัฐในช่วงเทศกาลคริสต์มาส
ขณะที่กระทรวงพาณิชย์จีนเปิดเผยเมื่อวานนี้ว่า นายหลิว เหอ รองนายกรัฐมนตรีจีน ได้สนทนาทางโทรศัพท์กับนายสตีเวน มนูชิน รมว.คลังสหรัฐ และนายโรเบิร์ต ไลท์ไฮเซอร์ ผู้แทนการค้าสหรัฐ (USTR) โดยทั้งสองฝ่ายเห็นพ้องที่จะจัดการเจรจาการค้าในอีก 2 สัปดาห์ข้างหน้า
บล.กรุงศรี ระบุกลยุทธ์วันนี้(14ส.ค.62) มีมุมมองเป็นบวกคาด SET ปรับตัวขึ้นทดสอบบริเวณ 1,635 – 1,640 จุด ตามทิศทางตลาดหุ้นทั่วโลกที่รีบาวด์ขึ้นตอบรับสถานการณ์ Trade war ที่ผ่อนคลายลงหลังสหรัฐเลื่อนการเก็บภาษีสินค้านำเข้าจากจีนออกไปเป็นวันที่ 15 ธ.ค. (เดิม 1 ก.ย.) พร้อมกับถอดสินค้าบางประเภทออกจาก List รอบใหม่
นอกจากนี้สหรัฐ-จีนมีกำหนดจะเจรจาการค้ารอบใหม่ในอีก 2 สัปดาห์ข้างหน้า อีกทั้งยังเป็นบวกต่อราคาน้ำมันดิบที่ฟื้นตัวขึ้นแรงราว 4% ซึ่งเป็นบวกต่อกลุ่มพลังงานอีกด้วย  อย่างไรก็ตามควรระวังแรงขายในช่วงดีดตัวจากทิศทาง Fund Flow ต่างชาติที่ยังคงไหลออก รวมถึง Sell on fact หลังประกาศงบไตรมาส 2/62